ประกาศการประปานครหลวง เรื่อง  การออกพันธบัตรของการประปานครหลวง พ.ศ. 2533 ครั้งที่ 1

ประกาศการประปานครหลวง
ประกาศการประปานครหลวง
เรื่อง การออกพันธบัตรของการประปานครหลวง
พ.ศ. ๒๕๓๓ ครั้งที่ ๑[๑]
  

อาศัยอำนาจตามความในมาตรา
๑๓ (๗) ภายใต้วัตถุประสงค์ของมาตรา ๖ แห่งพระราชบัญญัติการประปานครหลวง พ.ศ. ๒๕๑๐
และโดยความเห็นชอบของคณะรัฐมนตรี ผู้ว่าการการประปานครหลวงจึงขอประกาศให้ทราบว่า

ข้อ ๑
การประปานครหลวงจะทำการกู้ยืมเงินโดยวิธีออกพันธบัตร

ข้อ ๒
พันธบัตรนี้มีชื่อเรียกว่า พันธบัตรของการประปานครหลวง พ.ศ.
๒๕๓๓ ครั้งที่ ๑

ข้อ ๓
พันธบัตรนี้กระทรวงการคลังเป็นผู้ค้ำประกันเงินต้นและดอกเบี้ย

ข้อ ๔
พันธบัตรนี้เป็นพันธบัตรชนิดระบุชื่อผู้ถือ

ข้อ ๕
พันธบัตรนี้มีมูลค่าที่ออกรวม ๒,๖๓๙ ล้านบาท
(สองพันหกร้อยสามสิบเก้าล้านบาทถ้วน) แบ่งออกเป็นจำนวน ๒,๖๓๙,๐๐๐ หน่วย
(สองล้านหกแสนสามหมื่นเก้าพันหน่วย) โดยมีมูลค่าหน่วยละ ๑,๐๐๐ บาท
(หนึ่งพันบาทถ้วน)

ข้อ ๖
พันธบัตรนี้มีกำหนดไถ่ถอนพันธบัตรเมื่อครบ ๗ ปี
นับแต่วันออกพันธบัตรเป็นการไถ่ถอนครั้งเดียวเต็มตามจำนวนที่ออก

ข้อ ๗
วันออกพันธบัตรคือวันที่ ๒ เดือนเมษายน พ.ศ. ๒๕๓๓

ข้อ ๘
วันไถ่ถอนพันธบัตรคือวันที่ ๒ เดือนเมษายน พ.ศ. ๒๕๔๐
แต่ถ้าตรงกับวันหยุดทำการของการประปานครหลวงหรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๙
ผู้ถือพันธบัตรจะได้รับดอกเบี้ยในอัตราร้อยละ ๙.๗๗๕ ต่อปี
คำนวณจากมูลค่าของพันธบัตร โดยเริ่มคำนวณจากวันออกพันธบัตรถึงวันไถ่ถอนพันธบัตร
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับตามจำนวนวันที่เกิดขึ้นจริง

ข้อ ๑๐
การประปานครหลวงจะชำระดอกเบี้ยให้แก่ผู้ถือพันธบัตรตามกำหนดเวลา ดังนี้
๑๐.๑
ดอกเบี้ยงวดแรก ชำระในวันที่ ๑๕ สิงหาคม พ.ศ. ๒๕๓๓
๑๐.๒
ดอกเบี้ยงวดต่อไปชำระทุก ๆ ๖ เดือน ทุก ๆ วันที่ ๑๕ กุมภาพันธ์ และวันที่ ๑๕
เดือนสิงหาคม
๑๐.๓
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร
๑๐.๔
ถ้าวันครบกำหนดชำระดอกเบี้ยดังที่ระบุใน ๑๐.๑ และ ๑๐.๒
ตรงกับวันหยุดทำการของการประปานครหลวง
หรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ ๑๑
การโอนกรรมสิทธิ์ หรือการจำนำพันธบัตรนี้จะต้องนำพันธบัตรไปจดทะเบียนการโอนกรรมสิทธิ์
หรือการจำนำพันธบัตรที่บริษัทเงินทุนหลักทรัพย์กรุงเทพธนาทร จำกัด
ซึ่งได้รับแต่งตั้งให้เป็นนายทะเบียนและตัวแทนจ่ายเงินของพันธบัตรนี้

ข้อ ๑๒
การประปานครหลวง หรือบริษัทเงินทุนหลักทรัพย์กรุงเทพธนาทร จำกัด ในฐานะนายทะเบียนและตัวแทนจ่ายเงินของพันธบัตรนี้จะประกาศปิดสมุดทะเบียนการพักการโอนกรรมสิทธิ์พันธบัตรเป็นระยะเวลาสองสัปดาห์ก่อนครบกำหนดวันชำระดอกเบี้ยตามข้อ
๑๐ และวันไถ่ถอนพันธบัตรตามข้อ ๘

ข้อ ๑๓
พันธบัตรนี้มิให้ถือว่าฉบับใดสมบูรณ์ เว้นแต่พนักงานการประปานครหลวงซึ่งผู้ว่าการการประปานครหลวงแต่งตั้งขึ้น
โดยประกาศในราชกิจจานุเบกษา
ได้ลงลายมือชื่อกำกับในพันธบัตรฉบับนั้นร่วมกับนายทะเบียนพันธบัตรแล้ว

ข้อ ๑๔
พันธบัตรนี้จำหน่ายแก่บุคคลทั่วไปไม่จำกัดประเภทบุคคลและสัญชาติ โดยจำหน่าย
ณ วันออกพันธบัตรหน่วยละ ๑,๐๐๐ บาท (หนึ่งพันบาทถ้วน)
โดยวิธีเปิดให้จองซื้อก่อนวันออกพันธบัตร

ข้อ ๑๕
การประปานครหลวงมอบหมายให้บริษัทตามข้อ ๑๖
ของประกาศนี้เป็นผู้รับผิดชอบในการจัดการจัดจำหน่ายและประกันการจำหน่ายพันธบัตรนี้
และจัดการอื่น ๆ ที่จำเป็นเพื่อผลประโยชน์ในการนี้

ข้อ ๑๖
รายละเอียดขั้นตอน วิธีการ และกำหนดเวลาเปิดให้จองซื้อพันธบัตรนี้
ตลอดจนขั้นตอนและวิธีการจัดสรร
และวิธีการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตรหรือได้รับจัดสรรในการจองซื้อพันธบัตรไม่เต็มตามความประสงค์
ให้เป็นหน้าที่ของบริษัทรวม ๕ บริษัทเป็นผู้กำหนด คือ
๑.
บริษัทเงินทุนหลักทรัพย์กรุงเทพธนาทร จำกัด
๒.
บริษัทเงินทุนหลักทรัพย์ซิตี้คอร์ป (ประเทศไทย) จำกัด
๓.
บริษัทเงินทุนหลักทรัพย์ธนสยาม จำกัด
๔.
บริษัทเงินทุนหลักทรัพย์ภัทรธนกิจ จำกัด
๕.
บริษัทเงินทุนหลักทรัพย์ศรีมิตร จำกัด

ข้อ ๑๗
การประปานครหลวงจะส่งมอบพันธบัตรให้แก่ผู้ถือพันธบัตรภายในกำหนดสี่สิบหน้าวัน
นับแต่วันออกพันธบัตร


ประกาศ ณ วันที่ ๒๖
มีนาคม ๒๕๓๓
สุวิช ฟูตระกูล
ผู้ว่าการการประปานครหลวง















สรัลพร/พิมพ์
๘ มกราคม ๒๕๕๑

หทัยภัทร/ตรวจ
๒๘ มกราคม ๒๕๕๑

สุเมธ/ปรับปรุง
๑๖ กรกฎาคม ๒๕๕๘



[๑] ราชกิจจานุเบกษา
เล่ม ๑๐๗/ตอนที่ ๕๗/หน้า ๒๘๒๘/๑๐ เมษายน ๒๕๓๓